РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/64-18

3. април 2018. године

Б е о г р а д

ЗАПИСНИК

40. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 3.АПРИЛА 2018. ГОДИНЕ

Седница је почела у 14,05 часова.

Седници је председавала др АлександраТомић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Војислав Вујић.

Седници су присуствовали замениц ичланова Одбора: Ђорђе Милићевић (заменик Душана Бајатовића) и Светлана Б.Петровић (заменик Моме Чолаковића).

Седници нису присуствовали чланови Одбора: Зоран Красић, Милорад Мирчић, Саша Радуловић, Горан Ћирић, Милорад Мијатовић, Милан Лапчевић, Золтан Пек, нити њихови заменици.

На предлог председника, Одбор је једногласно утврдио следећи дневни ред:

Д н е в н и р е д:

1. Утврђивање принципа за спровођење тестирања кандидата за избор четири члана Републичке комисије за заштиту права у поступцима јавних набавки;
2. Предлагање хитног поступка за разматрање Предлога одлуке о избору чланова Савета Државне ревизорске институције, у складу са чланом 167. Пословника Народне скупштине;
3. Предлагање хитног поступка за разматрање Предлога одлуке о избору члана Комисије за хартије од вредности, у складу са чланом 167. Пословника Народне скупштине.

**ПРВА ТАЧКА ДНЕВНОГ РЕДА:** Утврђивање принципа за спровођење тестирања кандидата за избор четири члана Републичке комисије за заштиту права у поступцима јавних набавки.

Одбор је размотрио Извештај Радне групе за спровођење поступка избора четири члана Републичке комисије за заштиту права у поступцима јавних набавки. Радна група је обавестила Одбор да је размотрила пријаве поднете на конкурс за избор. Након увида у пристигле пријаве кандидата Раднагрупа је констатовала да је на јавни конкурс за избор четири члана Републичке комисије поднето шест благовремених и потпуних пријава, уз које су приложени сви тражени докази. Пријаве су поднели Славиша Т. Милошевић, Жељко Грошета, Весна Станковић, Бранислав Цветковић, Весна Гојковић Милин и Вељко Борота.

Одбор је, на предлог Радне групе, утврдио следеће принципе на основу којих ће спровести тестирање кандидата:

* Тест је квалификациони и састоји се од 42 питања;
* Предлог питања за тест ће припремити служба Одбора како би се на тај начин избегле све евентуалне нерегуларности и могућности за злоупотребу питања;
* Питања за тест Одбор утврђује тако што ће на седници која ће се одржати непосредно пре тестирања кандидата, сваки члан Одбора предложити број од 1 до 100, све док се не дође до броја од 42 питања;
* Свако питање носи један бод;
* Тестирање траје 90 минута;
* Кандидати треба тачно да одговоре на најмање 80% од укупног броја питања, односно на 34 питања. Кандидати који не буду испунили овај критеријум, неће учествовати у даљој процедури за избор, односно неће бити позвани на разговор са члановима Одбора;
* Сваки урађени тест који буде на било који начин обележен (тачком, цртом, знаком, словом и сл.), биће одбачен без разматрања;
* Кандидатима неће бити дозвољено да на тесту користе Закон о јавним набавкама и другу литературу, с обзиром на то да је од последњих измена и допуна Закона (ступиле на снагу 12. августа 2015. године) прошло довољно времена да се кандидати упознају са њима. С тим у вези, у позиву за полагање теста кандидатима ће посебно бити назначено да на тесту неће бити дозвољено коришћење Закона о јавним набавкама и друге литературе.
* Кандидат Славиша Милошевић, који је учествовао на јавном конкурсу за избор председника и два члана Републичке комисије у 2016. години и положио тест провере стручне оспособљености (тачно је одговорио на 38 од 42 питања), биће ослобођен обавезе поновног тестирања, јер у међувремену није било измена и допуна Закона о јавним набавкама, осим уколико сам неодлучи да полаже тест.

Одбор је, на предлог Радне групе, одлучио да се тестирање кандидата за избор четири члана Републичке комисије за заштиту права у поступцима јавних набавки одржи у понедељак, 16.априла 2018. године, са почетком у 12,00 часова, у Малој сали Дома Народне скупштине. На седници Одбора која ће се одржати непосредно пре тестирања**,** у 11,00 часова**,** Одбор ће одредити 42 питања која ће тест садржати, тако што ће сваки члан Одбора предложити по један број од 1 до 100, све док се не дође до потребног броја од 42 питања.

**ДРУГА ТАЧКА ДНЕВНОГ РЕДА:** Предлагање хитног поступка за разматрање Предлога одлуке о избору чланова Савета Државне ревизорске институције,

Председница је подсетила чланове да је Одбор, на седници 29. марта 2018. године, утврдио и упутио Народној скупштини Предлог одлуке о избору чланова Савета Државне ревизорске институције и Предлог одлуке о избору члана Комисије за хартије од вредности на разматрање по редовном поступку.

С обзиром на то да се одржавање седнице Народне скупштине планира за 11. април 2018. године, а да до тада неће протећи рок од најмање 15 дана потребан да се предлози ових одлука уврсте у дневни ред, Одбор је једногласно одлучио да упути предлог Народној Скупштини да се Предлог одлуке о избору чланова Савета Државне ревизорске институције донесе по хитном поступку, у складу са чланом 167. Пословника Народне скупштине.

**ТРЕЋА ТАЧКА ДНЕВНОГ РЕДА:** Предлагање хитног поступка за разматрање Предлога одлуке о избору члана Комисије за хартије од вредности

Из разлога наведених уз претходну тачку дневног реда, Одбор је једногласно одлучио да предложи Народној скупштини да се Предлог одлуке о избору члана Комисије за хартије од вредности донесе по хитном поступку, у складу са чланом 167. Пословника Народне скупштине.

Седница Одбора је закључена у 14,15 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић др Александра Томић